钦定古今图书集成/理学汇编/文学典/第076卷 > 贺铸
## 钦定古今图书集成/理学汇编/文学典/第076卷 > 贺铸

按《宋史文苑传》：“铸字方回，卫州人，孝惠皇后之族孙。
长七尺，面铁色，眉目耸拔，喜谈当世事，可否不少假
借。虽贵要权倾一时，小不中意，极口诋之无遗辞，人
以为近侠。博学强记，工语言，深婉丽密，如次组绣。尤
长于度曲，掇拾人所弃遗，少加檃括，皆为新奇。尝言：
吾笔端驱使李商隐、温庭筠，常奔命不暇。诸公贵人”
多客致之，铸或从或不从，其所不欲见，终不贬也。初
娶宗女，隶籍右选，监太原工作。有贵人子同事，骄倨
不相下。铸廉得盗工作物，屏侍吏，闭之密室，以杖数
曰：“来，若某时盗某物为某用，某时盗某物入于家，然
乎？”贵人子惶骇，谢有之。铸曰：“能从吾治，免白发。”即起，
自袒其肤，杖之数下，贵人子叩头祈哀，即大笑释去。
自是诸侠气力颉颃者，皆侧目不敢仰视。是时，江、淮
间有米芾以魁岸奇谲知名，铸以气侠雄爽适相先
后，二人每相遇，瞋目抵掌，论辩锋起，终日各不能屈，
谈者争传为口实。元祐中，李清臣执政，奏换通直郎、
通判泗州，又倅太平州。竟以尚气使酒，不得美官，悒
悒不得志，食宫祠禄，退居吴下，稍务引远世故，亦无
复轩轾如平日。家藏书万馀卷，手自校雠，无一字误，
以是杜门将遂其老。家贫，贷子钱自给，有负者，辄折
券与之，秋毫不以丐人。铸所为词章，往往传播在人
口，建中靖国时，黄庭坚自黔中还，得其“江南梅子”之
句，以为似谢元晖。其所与交，终始厚者，惟信安程俱。
铸自裒歌词，名《东山乐府》，俱为序之。尝自言唐谏议
大夫知章之后，且推本其初，出王子庆忌，以庆为姓，
居越之湖泽。所谓“镜湖”者，本庆湖也。避汉安帝父清
河王讳，改为贺氏，庆湖亦转为镜，当时不知何所据。
故铸自号庆湖遗老，有《庆湖遗老集》二十卷。